KLASA: P-17/23

URBROJ: 711-02-01/03-2024-03

Zagreb, 19. siječnja 2024.

**DAMIR ŠANTEK**

**glavni ravnatelj Državne geodetske uprave do 19. listopada 2022.**

**Predmet: Damir Šantek, glavni ravnatelj Državne geodetske uprave** **do 19. listopada 2022.**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. siječnja 2024. u Vašem predmetu utvrdilo **kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo 13. siječnja 2023. na temelju neanonimne prijave otvorilo predmet protiv obveznikaDamira Šanteka, glavnog ravnatelja Državne geodetske upravekoji se vodi pod brojem Pp-17/23. U prijavi se u bitnom upućuje na hitnost provjere imovinske kartice u odnosu na primanja obveznika.

Povjerenstvo je u odnosu na obveznika Damira Šanteka provelo postupak redovite provjere u pogledu mogućeg nesklada, odnosno nerazmjera u pogledu prikazane plaće i drugih prihoda navedenih u imovinskoj kartici i stvarno ostvarenih prihoda i primitaka, na koje se ukazuje u prijavi.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Člankom 3. stavkom 1. podstavkom 8. ZSSI-a propisano je da su čelnici državnih upravnih organizacija obveznici u smislu navedenog Zakona.

Člankom 4. točkom 7. Zakon o ustrojstvu i djelokrugu tijela državne uprave („Narodne novine“ broj 85/20 i 21/23) definirano je da je Državna geodetska uprava državna upravna organizacija. Stoga, a budući da je Damir Šantek čelnik državne upravne organizacije isti je obvezan postupati sukladno odredbama ZSSI-a.

Uvidom u Registar obveznika utvrđeno je da je Damir Šantek stupio na predmetnu dužnost 30. siječnja 2020. te da je na navedenu dužnost ponovno izabran dana 24. rujna 2020.

Povjerenstvo je izvršilo provjeru imovinske kartice obveznika Damira Šanteka, podnesenu 23. listopada 2022. povodom prestanaka obnašanja dužnosti, u dijelu koji se odnosi na primanja od dužnosti za koju je podnesena imovinska kartica i eventualno ostvarivanje ostalih prihoda.

Uvidom u provjeravanu imovinsku karticu utvrđeno je kako je obveznik Damir Šantek naznačio iznos mjesečnog prihoda od dužnosti u bruto iznosu od 26.868,21 kuna, odnosno u neto iznosu od 17.430,25 kuna, dok ostale prihode ne ostvaruje.

Neposrednim uvidom u Informatički sustav Porezne uprave utvrđeno je kako je obvezniku u 2022., zaključno s listopadom u kojem je obveznik prestao obnašati dužnost, Državna geodetska uprava isplaćivala dohodak od nesamostalnog rada u mjesečnim iznosima od 17.430,25 kuna, što je i iznos koji je obveznik naznačio u podnesenoj i provjeravanoj imovinskoj kartici, dok drugih primitak do tada nije bilo isplaćeno.

U odnosu na ostale prihode, obveznik je nakon prestanka obnašanja dužnosti i nakon podnošenja provjeravane imovinske kartice od Državne geodetske uprave 13. prosinca 2022. primio iznos od 3.000,00 kuna (nagrade radnicima za navršene godine staža) i 19. prosinca 2022. iznos od 1.750,00 kuna (prigodne nagrade, do propisanog iznosa – božićnica, naknada za godišnji odmor i sl.) te od Sisačko-moslavačke županije 15. prosinca 2022. iznos od 300,00 kuna i Zavoda za prostorno uređenje Sisačko-moslavačke županije 14. prosinca 2022. iznos od 2.129,07 kuna, sve kao drugi dohodak. Slijedom iznesenog, ove prihode nije niti mogao prijaviti u provjeravanoj imovinskoj kartici, već eventualno tek u imovinskoj kartici koju podnosi nakon prestanka obnašanja dužnosti.

Slijedom navedenog, iz provedene provjere proizlazi kako u relevantnoj imovinskoj kartici nije postojao nesklad niti nerazmjer obveznika Damira Šanteka vezno za prijavu od 13. siječnja 2023. godine.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Damir Šantek, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obveznici
4. Pismohrana